
I. Kaland

BOTRÁNY CSEHORSZÁGBAN


I.

Sherlock Holmes számára mindig is ő volt a nő. Ritkán hallottam, hogy másként emlegette volna. Holmes szemében ez az asszony minden más nőt elhomályosított. Nem mintha Holmes bármi olyasmit érzett volna Irene Adler iránt, ami kicsit is szerelemre emlékeztethetett. Hideg, pontos, ám csodálatosan kiegyensúlyozott elméjétől minden érzelem idegen volt, kiváltképp a szerelem. Meggyőződésem, hogy ő volt a legtökéletesebb megfigyelő és következtető elme, akit a világ valaha ismert, de szerelmesként menthetetlenül csapnivaló lett volna: a gyengédebb érzelmekről mindig gúnyosan és megvetéssel beszélt. A megfigyelő nézőpontjából azonban nagyszerű vizsgálati anyagot jelentettek: segítségükkel könnyen fel lehetett tárni az emberi cselekedetek rejtett indítékait. Ám ha egy képzett elemző a saját finoman hangolt lelkébe is beengedné őket, olyan zavaró tényezőnek engedne teret, amely minden következtetését kétségbe vonhatóvá tenné. Egy érzékeny műszer szerkezetébe került homokszem, vagy finomra csiszolt lencséinek valamelyikén támadt repedés sem okozhatott volna akkora zavart, mint egy erős érzelem Holmes természetében. Mégis volt egyetlen nő, aki különleges helyet foglalt el a szemében: az egykori Irene Adler, akinek híre korántsem volt makulátlan.

Az utóbbi időben ritkán találkoztam Holmesszal. Házasságkötésem óta eltávolodtunk egymástól. Teljes boldogságom és mindazon házi örömök és gondok, amelyek egy friss házasember életét betöltik, teljesen lekötötték a figyelmemet. Mindeközben Holmes, aki különc lelkének minden porcikájával irtózott a társasági élettől, továbbra is régi Baker Street-i lakásunkban élt, öreg könyvei közé temetkezve. Életét egyik héten a kokain okozta kábultság, a másikon becsvágya és éles elméjének fékezhetetlen energiája uralta. A bűnügyek tanulmányozása változatlanul lenyűgözte. Kivételes értelmi képességeit és megfigyelőkészségét olyan nyomok követésére és rejtélyek megoldására fordította, amelyekről a rendőrség már rég lemondott. Időnként eljutott hozzám egy-egy homályos hír a tevékenységéről: hogy a Trepoff-gyilkosság miatt Odesszába hívták, hogy megfejtette az Atkinson fivérek trincomalee-i különös tragédiáját, végül pedig, hogy nagy tapintattal és sikerrel teljesített egy megbízást a holland uralkodócsalád számára. De ezeken az értesüléseken kívül, amelyekről a napilapok többi olvasójával együtt értesültem magam is, jóformán semmit sem tudtam egykori barátom és lakótársam életéről.

Egy este, 1888. március 20-án éppen egyik betegemtől tartottam hazafelé – ekkorra ugyanis újra polgári orvosi praxist folytattam –, és utam a Baker Streeten vezetett keresztül. Amikor elhaladtam az ismerős kapu előtt, amely számomra mindörökre összefonódott udvarlásom emlékeivel és A bíborvörös dolgozószoba sötét eseményeivel, ellenállhatatlan vágy fogott el, hogy újra lássam Holmest, és megtudjam, mire fordítja most rendkívüli képességeit. Lakásának ablakai fényárban úsztak, s ahogy felnéztem, kétszer is megpillantottam magas, sovány alakjának sötét körvonalait a redőnyön. Gyorsan, izgatottan járkált fel-alá; fejét a mellére szegte, kezét a háta mögött összekulcsolta. Én, aki minden hangulatát és szokását ismertem, azonnal megértettem, mit árul el a testtartása. Holmes ismét dolgozott. Felébredt a kábítószer keltette álomvilágából, és máris egy új rejtély nyomában járt. Becsöngettem, és felvezettek abba a szobába, amely egykor részben az enyém is volt.

Nem fogadott kitörő örömmel – ez egyébként sem volt szokása –, de úgy hiszem, örült, hogy lát. Alig szólt valamit, barátságos tekintettel mégis egy karosszék felé intett, elém dobta a szivartárcáját, majd a sarokban álló italos készletre és szódavizes palackra mutatott. Ezután megállt a kandalló előtt, és a maga különös, elmélyült módján tetőtől talpig végigmért.

– Jót tesz önnek a házasélet – jegyezte meg. – Úgy vélem, Watson, hét és fél fontot hízott, mióta utoljára láttam.

– Hetet! – feleltem.

– Valóban? Én egy árnyalattal többre tippeltem volna. Csak egy egészen kicsivel, Watson. És látom, ismét praktizál. Nem is mondta, hogy újra munkába akar állni.

– Honnan tudja?

– Látom, és következtetek. Ugyanígy tudom azt is, hogy nemrég alaposan elázott, és hogy van egy rendkívül ügyetlen és hanyag szolgálólányuk.

– Kedves Holmes – mondtam –, ez már mégiscsak sok! Ha néhány évszázaddal korábban él, bizonyára máglyán végzi. Való igaz, hogy csütörtökön vidéken sétáltam, és borzalmasan összesározva értem haza. De azóta ruhát váltottam, így fogalmam sincs, miből következtetett erre. Ami Mary Jane-t illeti, javíthatatlan, és a feleségem már fel is mondott neki. De hogy ezt honnan találta ki, az újfent rejtély számomra.

Holmes magában kuncogott, és megdörzsölte hosszú, ideges kezét.

– Mi sem egyszerűbb – mondta. – A bal cipője belső oldalán, éppen ott, ahová a tűz fénye esik, hat, csaknem párhuzamos karcolást látok a bőrön. Nyilvánvaló, hogy valaki rendkívül gondatlanul kapargatta le a talp széléről a rászáradt sarat, és közben megsértette a cipőt. Ebből két dologra következtettem: arra, hogy rettenetes időben járt odakint, valamint arra, hogy különösen rosszindulatú és cipőgyilkos londoni cselédjük van. Ami pedig az orvosi praxisát illeti: ha egy úr jódszagot árasztva lép be hozzám, jobb mutatóujján ezüst-nitrát okozta fekete folt látható, cilindere pedig jobb oldalt kidudorodik az elrejtett sztetoszkóptól, igazán ostobának kellene lennem, hogy ne ismerjem fel benne a gyakorló orvost.

Nem tudtam megállni nevetés nélkül, olyan könnyedén magyarázta el következtetéseit. – Amikor elmondja, hogyan jutott az eredményre – jegyeztem meg –, minden olyan nevetségesen egyszerűnek tűnik, hogy azt hiszem, magam is könnyen rájöhettem volna. Mégis minden újabb mutatványával zavarba hoz, amíg el nem árulja a módszerét. Pedig úgy vélem, az én szemem sem rosszabb az önénél.

– Valóban nem – válaszolta, rágyújtott egy cigarettára, és elhelyezkedett egy karosszékben. – Csakhogy ön csak néz, de nem figyel. Pedig óriási a különbség. Például bizonyára sokszor látta már a lépcsőt, amely az előcsarnokból ebbe a szobába vezet.

– Nagyon sokszor.

– Hányszor?

– Nos, néhány száz alkalommal.

– És hány lépcsőfok van?

– Hány? Fogalmam sincs.

– Látja! Nem figyelt, holott látta. Éppen erről beszélek. Én pontosan tudom, hogy tizenhét lépcsőfok van, mert nemcsak néztem, hanem meg is figyeltem. Egyébként, mivel érdeklik az ilyen apró rejtvények, és időnként arra is vállalkozik, hogy lejegyezze egy-két jelentéktelen kalandomat, talán ez is felkelti az érdeklődését. – Átdobott nekem egy vastag, halvány rózsaszín levélpapírt, amely kiterítve feküdt az asztalon. – A legutóbbi postával érkezett – mondta. – Olvassa fel!

A levélen sem dátum, sem aláírás, sem cím nem szerepelt.


„Ma este háromnegyed nyolckor felkeresi önt egy úriember, aki rendkívüli fontosságú ügyben kíván tanácsot kérni. Az egyik európai uralkodóháznak tett közelmúltbeli szolgálatai bizonyítják, hogy önre még a legkényesebb, felbecsülhetetlen jelentőségű ügyekben is bátran lehet számítani. Az önről szóló eme értesülést mi mindenfelől megkaptuk. Kérjük tehát, tartózkodjék a megadott időpontban otthonában, és ne vegye rossz néven, ha látogatója álarcot visel.”



– Ez valóban rejtélyes – jegyeztem meg. – Ön szerint mit jelenthet?

– Egyelőre nincsenek adataim. Súlyos hiba elméleteket gyártani, mielőtt megismernénk a tényeket. Az ember észrevétlenül is a feltevéseihez kezdi igazítani a tényeket, holott éppen fordítva kellene eljárnia. De térjünk vissza a levélre. Ön mire következtet belőle?

Alaposan megvizsgáltam az írást és a papírt.

– A levél írója feltehetően jómódú ember – jegyeztem meg, és igyekeztem utánozni barátom módszerét. – Egy csomag ilyen papír legalább fél koronába kerülhet. Rendkívül vastag és merev.

– A „rendkívül” találó kifejezés – mondta Holmes. – Ez ugyanis egyáltalán nem angol papír. Tartsa a fény felé!

Így tettem, és a papír anyagába szőtt vízjelként egy nagy E betűt láttam, mellette egy kis g-t, majd egy P-t, végül egy nagy G-t egy kis t-vel.

– Mit olvas ki ebből? – kérdezte Holmes.

– Bizonyára a gyártó nevét, vagy inkább a monogramját.

– Egyáltalán nem. A nagy G és a kis t a német „Gesellschaft” szó rövidítése, vagyis társaságot jelent. Ugyanúgy használják, mint mi a „Co.” jelölést. A P természetesen a „Papier”, azaz papír szó kezdőbetűje. Már csak az Eg maradt. Nézzük meg a földrajzi lexikonunkat! – Levett a polcról egy vastag, barna kötetet. – Eglow, Eglonitz… Itt is van: Egria! Német nyelvterületen, Csehországban, Karlsbadtól nem messze. „Nevezetessége, hogy itt halt meg Wallenstein; ezenkívül számos üveggyáráról és papírmalmáról ismert.” Hohó, barátom, ehhez mit szól? – Felcsillant a szeme, és diadalmasan nagy, kék cigarettafüst-felhőt eregetett.

– A papírt Csehországban gyártották – feleltem.

– Pontosan. A levél írója pedig német. Figyelje meg ezt a különös mondatszerkezetet: „Az önről szóló eme értesülést mi mindenfelől megkaptuk.” Sem francia, sem orosz ember nem írna így. Csakis egy német bánik ilyen kíméletlenül az igékkel. Már csak azt kell kiderítenünk, mit akar tőlünk ez a német, aki cseh papírra ír, és jobban szereti álarc mögé rejteni az arcát. És ha nem tévedek, már meg is érkezett, hogy eloszlassa a kétségeinket.

Ahogy ezt kimondta, éles patadobogás és a járdaszegélyhez súrlódó kerekek csikorgása hallatszott, majd valaki határozottan meghúzta a csengőt. Holmes halkan füttyentett.

– A hangjából ítélve két ló húzza – mondta, majd az ablakhoz lépett. – Igen. Csinos kis zárt hintó, pompás lovakkal. Darabonként százötven guineát érnek. Ebben az ügyben pénz biztosan van, Watson, ha más nem is.

– Azt hiszem, jobb lesz, ha távozom, Holmes.

– Szó sincs róla, doktor úr. Maradjon! Mihez kezdenék a magam Boswellje1 nélkül? Nagyon érdekesnek ígérkezik az ügy, kár volna elszalasztania.

– De hát az ügyfele…

– Ne törődjön vele. Nekem is szükségem lehet a segítségére, és talán neki is. Már jön is. Üljön le abba a karosszékbe, doktor úr, és figyeljen jól!

A lépcsőn és a folyosón már korábban is hallatszó lassú, súlyos léptek közvetlenül az ajtónk előtt álltak meg. Ezután hangos, parancsoló kopogás következett.

– Tessék! – szólt Holmes.

Belépett egy férfi, aki legalább két méter magas lehetett, mellkasa és végtagjai pedig Herkulesre emlékeztettek. Ruházata olyan hivalkodóan fényűző volt, hogy Angliában már-már ízléstelennek tartották volna. Kétsoros kabátjának ujját és elejét széles sávokban asztrahánprém díszítette. Vállára vetett sötétkék köpenyét lángszínű selyem bélelte, nyakánál pedig egyetlen ragyogó berillkőből készült melltű fogta össze. Lábszára közepéig érő csizmájának szárát dús, barna prém szegélyezte. Egész megjelenése barbár pompát árasztott. Kezében széles karimájú kalapot tartott, arcának felső részét az arccsontján is túlnyúló fekete álarc takarta. Ezt nyilván csak az imént igazította meg, mert belépéskor még mindig az arcához emelte a kezét. Az álarc alól kilátszó vonásokból erős akaratú férfira következtettem: vastag, lelógó ajka, hosszú, egyenes álla olyan elszántságról árulkodott, amely már a makacssággal határos.

– Megkapta a levelemet? – kérdezte mély, érdes hangon, erős német akcentussal. – Megírtam, hogy eljövök. – Hol rám nézett, hol Holmesra, mintha nem tudná, melyikünkhöz beszéljen.

– Foglaljon helyet, kérem – mondta Holmes. – Ő itt a barátom és munkatársam, dr. Watson, aki időnként szíveskedik segíteni az ügyeimben. Kit tisztelhetek önben?

– Nevezzen von Kramm grófnak, cseh nemesember vagyok. Feltételezem, hogy barátja tisztességes és diszkrét úriember, akire a legfontosabb ügyekben is számíthatok. Ellenkező esetben inkább négyszemközt beszélnék önnel.

Felálltam, hogy távozzam, de Holmes csuklón ragadott, és visszanyomott a székbe. – Vagy mindketten halljuk, vagy egyikünk sem – mondta. – Amit nekem elmondhat, azt ennek az úrnak a jelenlétében is elmondhatja.

A gróf megvonta széles vállát. – Akkor mindenekelőtt – kezdte – mindkettőjüktől teljes titoktartást kell kérnem két éven át. Azután az ügy már senkit sem fog érdekelni. Jelenleg azonban túlzás nélkül állíthatom, hogy akkora a jelentősége, hogy akár Európa történelmére is hatással lehet.

– Megígérem – mondta Holmes.

– Én is – tettem hozzá.

– Kérem, nézzék el nekem ezt az álarcot – folytatta különös látogatónk. – Fenséges megbízóm azt kívánja, hogy kilétem ismeretlen maradjon önök előtt. Mindjárt be is vallom, hogy a cím, amellyel bemutatkoztam, nem egészen az enyém.

– Sejtettem – felelte Holmes szárazon.

– Rendkívül kényes körülményekről van szó. Minden óvintézkedést meg kell tennünk, nehogy hatalmas botrány robbanjon ki, amely súlyosan kompromittálhatná Európa egyik uralkodócsaládját. Egészen pontosan a nagy Ormstein-ház, Csehország örökös királyi dinasztiája érintett az ügyben.

– Ezt is sejtettem – mormolta Holmes, kényelmesen elhelyezkedett karosszékében, és lehunyta a szemét.

Látogatónk látható meglepetéssel nézett a hanyagul elnyúló férfira, akiről minden bizonnyal úgy beszéltek neki, mint Európa legélesebb eszű nyomozójáról és legfáradhatatlanabb emberéről. Holmes lassan kinyitotta a szemét, és türelmetlenül óriási termetű ügyfelére pillantott.

– Ha felséged kegyeskedne végre előadni az ügyét – jegyezte meg –, talán könnyebben tudnék tanácsot adni.

A férfi felugrott székéből, és fékezhetetlen izgatottsággal járkálni kezdett a szobában. Azután kétségbeesett mozdulattal letépte az álarcát, és a földre hajította. – Igaza van! – kiáltotta. – Én vagyok a király! Miért is próbálnám titkolni?

– Ugyan miért? – mormolta Holmes. – Még mielőtt felséged megszólalt volna, tudtam, hogy Wilhelm Gottsreich Sigismond von Ormsteinhez, Cassel-Felstein nagyhercegéhez, Csehország örökös királyához van szerencsém.

– De megértheti – mondta különös látogatónk, miközben ismét leült, és végigsimított magas, fehér homlokán –, megértheti, hogy nem szoktam személyesen intézni az ilyen ügyeket. Ez azonban annyira kényes, hogy nem bízhattam meg vele senkit, mert teljesen kiszolgáltattam volna magam neki. Ezért jöttem inkognitóban Prágából, hogy kikérjem a tanácsát.

– Akkor hallgatom – mondta Holmes, és ismét behunyta a szemét.

– Röviden a következő történt. Körülbelül öt évvel ezelőtt, egy hosszabb varsói tartózkodásom alatt megismerkedtem a hírhedt kalandornővel, Irene Adlerrel. A neve bizonyára ismerősen cseng önnek.

– Doktor úr, legyen szíves, keresse ki a névmutatómból – mormolta Holmes anélkül, hogy kinyitotta volna a szemét. Már hosszú évek óta rendszeresen kivágta, osztályozta és kartotékokra rendezte az emberekről és különféle témákról szóló újságcikkeket. Aligha lehetett olyan személyt vagy tárgyat említeni előtte, akiről vagy amelyről ne tudott volna azonnal adatokat szolgáltatni. Irene Adler életrajzát egy héber rabbi és egy mélytengeri halakról tanulmányt író haditengerészeti tiszt adatai között találtam meg.

– Lássuk csak! – mondta Holmes. – Hm! Született 1858-ban, New Jerseyben. Alténekesnő… Hm! La Scala… Hm! A varsói császári opera primadonnája… Igen! Visszavonult az operaszínpadtól… Nahát! Londonban él… Értem! Felséged tehát viszonyba keveredett ezzel a fiatal hölggyel, írt neki néhány kompromittáló levelet, és most szeretné visszaszerezni őket.

– Pontosan. De honnan…

– Kötöttek titkos házasságot?

– Nem.

– Nincsenek jogi iratok vagy igazolások?

– Nincsenek.

– Akkor nem értem felséged aggodalmát. Ha ez a fiatal hölgy zsarolási vagy egyéb céllal előállna a levelekkel, mivel bizonyítaná a hitelességüket?

– A kézírásommal.

– Ugyan már! Hamisítvány.

– A személyes levélpapírommal.

– Ellopta.

– A pecsétemmel.

– Utánozta.

– A fényképemmel.

– Megvásárolta.

– Mindketten rajta vagyunk a fényképen.

– Ó, jaj! Ez már komoly baj! Felséged valóban nagy meggondolatlanságot követett el.

– Őrült voltam! Eszemet vesztettem!

– Súlyosan kompromittálta magát.

– Akkor még csak trónörökös voltam. Fiatal voltam. Most is mindössze harmincéves vagyok.

– A fényképet mindenképpen vissza kell szereznünk.

– Már próbálkoztunk vele, de hiába.

– Felségednek fizetnie kell. Vásárolják meg tőle.

– Nem hajlandó eladni.

– Akkor el kell lopni.

– Ötször próbáltuk meg. Kétszer az általam fizetett betörők forgatták fel a házát. Egyszer eltérítettük a poggyászát, amikor utazott. Kétszer az utcán állítottuk meg, hogy átkutathassuk. Semmi eredmény.

– Semmi nyoma?

– Az égvilágon semmi.

Holmes felnevetett. – Egészen csinos kis feladvány – mondta.

– Nekem azonban nagyon is komoly ügy – felelte a király szemrehányóan.

– Kétségkívül. Mit akar tenni a hölgy a fényképpel?

– Tönkre akar tenni.

– De hogyan?

– Hamarosan megnősülök.

– Hallottam róla.

– Clotilde Lothman von Saxe-Meningen hercegnőt, a skandináv király második lányát készülök feleségül venni. Talán tudja, mennyire szigorú erkölcsi elveket vall a családja. A hercegnő maga is rendkívül érzékeny és kifinomult teremtés. Ha a legkisebb kétség merülne fel a viselkedésemmel kapcsolatban, a házasság azonnal meghiúsulna.

– És Irene Adler?

– Azzal fenyeget, hogy elküldi nekik a fényképet. És meg is teszi, ebben biztos vagyok. Ön nem ismeri ezt az asszonyt. Acélból van a lelke. Olyan szép az arca, mint a leggyönyörűbb nőé, és olyan rendíthetetlen az akarata, mint a legelszántabb férfié. Hogy megakadályozza a házasságomat egy másik nővel, semmitől sem riadna vissza. Semmitől!

– Biztos benne, hogy még nem küldte el a képet?

– Teljesen biztos.

– Miért?

– Mert azt mondta, a hivatalos eljegyzésünk bejelentésének napján küldi el. Az pedig jövő hétfőn lesz.

– Ó, akkor még három napunk van – mondta Holmes ásítva. – Ez nagy szerencse, mert jelenleg egy-két másik fontos ügyem is akad. Felséged egyelőre természetesen Londonban marad?

– Természetesen. A Langham szállóban talál meg von Kramm gróf néven.

– Akkor majd néhány sorban tájékoztatom az előrehaladásról.

– Kérem, feltétlenül. Tűkön ülve várom majd a híreket.

– Beszéljünk hát a pénzről.

– Szabad kezet adok önnek.

– Korlátlanul?

– Mondom, királyságom egyik tartományát is odaadnám azért a fényképért!

– És a kezdeti kiadásokra?

A király előhúzott köpenye alól egy súlyos szarvasbőr erszényt, és az asztalra tette.

– Háromszáz font aranyban és hétszáz bankjegyekben – mondta.

Holmes felírt egy elismervényt a jegyzetfüzetébe, és átadta neki.

– És a kisasszony címe? – kérdezte.

– Briony Lodge, Serpentine Avenue, St. John’s Wood.

Holmes feljegyezte. – Még egy kérdés – mondta. – A fénykép szabványméretű?

– Igen.

– Akkor jó éjszakát, felség. Remélem, hamarosan jó hírekkel szolgálhatok. Önnek is jó éjszakát, Watson – tette hozzá, amikor a király hintójának kerekei végiggördültek az utcán. – Ha holnap délután háromkor benézne hozzám, szívesen megbeszélném önnel ezt a kis ügyet.

II.

Pontosan háromkor érkeztem a Baker Streetre, de Holmes még nem tért haza. A háziasszony elmondta, hogy kevéssel reggel nyolc után indult el. Leültem a kandalló mellé, és elhatároztam, hogy akármeddig tart, megvárom. Máris rendkívül érdekelt az ügye. Igaz, semmi sem volt benne azokból a hátborzongató és különös vonásokból, amelyek az általam korábban megörökített két bűnesetet jellemezték, de az eset természete és megbízójának magas rangja önmagában is különlegessé tette. Ráadásul, a konkrét nyomozástól függetlenül is mindig örömet szerzett, hogy megfigyelhettem barátom fölényes helyzetfelismerését és metszően éles következtetéseit; hogy nyomon követhettem gyors és kifinomult módszereit, amelyekkel a legreménytelenebbül összegabalyodott rejtélyeket is kibogozta. Annyira megszoktam, hogy mindig sikerrel jár, hogy a kudarc lehetősége már fel sem merült bennem.

Majdnem négy óra volt, amikor kinyílt az ajtó, és egy részeges külsejű, elhanyagolt, pofaszakállas, vörös képű, ütött-kopott ruhájú lovász lépett be. Bármennyire ismertem is barátom elképesztő álcázóképességét, háromszor kellett ránéznem, mire bizonyossá vált, hogy valóban ő az. Biccentett, eltűnt a hálószobában, majd öt perc múlva régi, tiszteletre méltó önmagaként, tweedöltönyben tért vissza. Zsebre vágta a kezét, kinyújtotta a lábát a kandalló előtt, és percekig jóízűen nevetett.

– Hát ez igazán…! – kiáltotta, de elakadt a szava, és újabb nevetésben tört ki, míg végül erőtlenül hátra kellett dőlnie a székben.

– Mi történt?

– Túlságosan mulatságos! Biztos vagyok benne, hogy soha ki nem találná, mivel töltöttem a délelőttömet, és végül mire vetemedtem.

– Elképzelni sem tudom. Gondolom, Irene Adler kisasszony szokásait tanulmányozta, és talán a házát is szemügyre vette.

– Pontosan. Csakhogy a folytatás kissé szokatlanul alakult. Elmesélem. Ma reggel valamivel nyolc után munkanélküli lovásznak öltözve indultam útnak. A lovak körül dolgozó emberek között valami csodálatos összetartás és cinkosság uralkodik. Ha közéjük tartozik, mindent megtud, amit csak szeretne. Hamar megtaláltam a Briony Lodge-ot. Csinos kis villa, mögötte kerttel, elöl közvetlenül az utcáig nyúlik; kétszintes épület. Az ajtaján Chubb-féle biztonsági zár. Jobb oldalt nagy, szépen berendezett nappali, majdnem a padlóig érő ablakokkal és azokkal a képtelen angol ablakkilincsekkel, amelyeket egy gyerek is könnyűszerrel kinyit. Hátul semmi különös, eltekintve attól, hogy a folyosó ablakát a kocsiszín tetejéről el lehet érni. Körbejártam az épületet, és minden oldalról gondosan megvizsgáltam, de egyéb figyelemre méltót nem találtam.

Aztán továbbballagtam az utcán, és várakozásomnak megfelelően a kert fala mellett húzódó mellékutcában istállókat találtam. Segítettem az istállólegényeknek lecsutakolni a lovakat. Cserébe kaptam két pennyt, egy pohár kevert sört, két pipára való erős dohányt és annyi információt Adler kisasszonyról, amennyit csak kívánhattam. Nem beszélve a környék fél tucat más lakójáról, akik a legkevésbé sem érdekeltek, de akiknek élettörténetét kénytelen voltam végighallgatni.

– És mit tudott meg Irene Adlerről? – kérdeztem.

– Ó, a környéken minden férfi fejét elcsavarta. Nincs nála takarosabb fehérnép a földkerekségen – ebben a Serpentine környékének valamennyi lovásza egyetértett. Csendesen él, hangversenyeken énekel, minden délután ötkor kikocsizik, és este pontosan hétkor hazatér vacsorázni. Máskor ritkán megy el otthonról, kivéve, ha fellépése van. Egyetlen férfilátogatója akad, az viszont annál gyakrabban jár hozzá. Sötét hajú, jóképű, megnyerő férfi, aki naponta legalább egyszer, gyakran kétszer is felkeresi. Godfrey Nortonnak hívják, és az Inner Temple ügyvédje. Látja, mekkora előny, ha az ember bizalmas viszonyba kerül a kocsisokkal? Tucatszor vitték már haza a Serpentine környéki istállóktól, így mindent tudtak róla. Miután meghallgattam valamennyi beszámolójukat, újra a Briony Lodge körül kezdtem sétálgatni, és átgondoltam a haditervemet.

Ez a Godfrey Norton nyilvánvalóan fontos szerepet játszott az ügyben. Ügyvéd volt, ami nem sok jóval kecsegtetett. Milyen kapcsolat állt fenn közöttük, és miért látogatta ilyen gyakran a nőt? A nő az ügyfele volt, a barátnője vagy a szeretője? Ha az ügyfele, valószínűleg rábízta a fényképet. Ha viszont szeretője, ez már kevésbé valószínű. A választól függött, hogy továbbra is a Briony Lodge-ra összpontosítsak-e, vagy inkább az ügyvéd Temple-beli irodáját vegyem célba. Kényes kérdés volt, amely alaposan kiszélesítette a nyomozás körét. Attól tartok, untatom a részletekkel, de meg kell ismernie ezeket az apró nehézségeket, hogy megértse a helyzetet.

– Nagyon is figyelek – válaszoltam.

– Még mindig ezen töprengtem, amikor egy kétkerekű bérkocsi állt meg a Briony Lodge előtt, és kiugrott belőle egy úriember. Feltűnően jóképű, sötét hajú, sasorrú, bajuszos férfi volt, kétségkívül az, akiről hallottam. Láthatóan nagyon sietett: odakiáltott a kocsisnak, hogy várja meg, majd olyan otthonosan surrant el az ajtót nyitó szobalány mellett, mintha hazaérkezett volna.

Mintegy félórát töltött a házban. A nappali ablakán át időnként megpillantottam, ahogy fel-alá járkál, hevesen beszél és hadonászik. A nőből semmit sem láttam. Aztán a férfi kijött, és még feldúltabbnak látszott, mint előzőleg. A kocsihoz lépve előhúzta arany zsebóráját, és nyugtalanul megnézte. „Hajtson, ahogy csak bír!” – kiáltotta. „Előbb a Gross és Hankeyhez a Regent Streetre, aztán a Szent Mónika-templomhoz az Edgware Roadra! Fél guinea a magáé, ha húsz perc alatt odaér!”

Elrobogtak. Éppen azon tűnődtem, nem kellene-e utánuk mennem, amikor egy takaros kis nyitott hintó bukkant fel a mellékutcából. A kocsis kabátja félig kigombolva, nyakkendője a füle alá csúszva, a lószerszám szíjvégei pedig mind kilógtak a csatokból. A hintó még meg sem állt, amikor a nő máris kiviharzott a kapun, és beszállt. Csak egy pillanatra láttam, de gyönyörű asszony volt. Olyan arc, amelyért egy férfi az életét adná. „A Szent Mónika-templomhoz, John!” – kiáltotta. „Fél aranyat kap, ha húsz perc alatt odaér!”

Ezt már nem hagyhattam ki, Watson. Éppen azt mérlegeltem, fussak-e utánuk, vagy kapaszkodjak fel a hintó hátuljára, amikor egy bérkocsi fordult be az utcába. A kocsis kétszer is végigmérte ezt a szakadt ruhájú utast, de még mielőtt tiltakozhatott volna, beugrottam. „A Szent Mónika-templomhoz” – mondtam –, „és fél aranyat kap, ha húsz perc alatt odaér!” Ekkor huszonöt perc volt délig, és már meglehetősen világosan láttam, mi készül.

A kocsisom vadul hajtott. Nem hiszem, hogy valaha is ilyen gyorsan utaztam volna, a többiek mégis megelőztek. Amikor megérkeztem, a bérkocsi és a hintó már ott állt a templom előtt, lovaik csak úgy gőzölögtek. Kifizettem az embert, és besiettem a templomba. Senkit sem találtam odabent, csak az általam követett párt és egy karinget viselő lelkészt, aki láthatólag vitatkozott velük. Mindhárman az oltár előtt álltak. Ráérősen elindultam az oldalhajóban, mint valami unatkozó járókelő, aki véletlenül betévedt a templomba. Ekkor legnagyobb meglepetésemre mindhárman felém fordultak, Godfrey Norton pedig lélekszakadva rohant oda hozzám.

„Hála istennek!” – kiáltotta. „Maga megteszi! Jöjjön, jöjjön!”

„Dehát mirű van szó?” – kérdeztem.

„Siessen, ember, siessen! Már csak három percünk van, utána nem lesz érvényes!”

Félig odavonszoltak az oltárhoz. Mire észbe kaptam, már azokat a válaszokat motyogtam, amelyeket a fülembe súgtak, és olyan dolgokról tanúskodtam, amelyekről fogalmam sem volt. Egyszóval segédkeztem abban, hogy Irene Adler hajadont a házasság szent kötelékével Godfrey Norton agglegényhez kapcsolják. Az egész egy szempillantás alatt lezajlott. Egyik oldalamon a vőlegény hálálkodott, másik oldalamon a menyasszony, velem szemben pedig a lelkész sugárzott az örömtől. Soha életemben nem kerültem még ilyen képtelen helyzetbe; ezen nevettem az imént olyan jóízűen. Mint kiderült, valami formaság hiányzott a házassági engedélyükből, ezért a lelkész tanú nélkül semmiképp sem volt hajlandó összeadni őket. Szerencsés felbukkanásom megkímélte a vőlegényt attól, hogy tanú után rohangáljon az utcán. A menyasszony egy aranyat adott nekem. Az óraláncomon fogom viselni, hogy mindig emlékeztessen erre az alkalomra.

– Ez valóban váratlan fordulat – mondtam. – És aztán mi történt?

– Nos, attól tartottam, hogy a terveim komoly veszélybe kerültek. Nagyon is elképzelhetőnek tűnt, hogy az ifjú pár azonnal elutazik, ami részemről gyors és határozott intézkedéseket tett volna szükségessé. A templom előtt azonban elváltak: Norton visszahajtatott a Temple-be, az asszony pedig hazafelé indult. „Ötkor a szokott időben kikocsizom a parkba” – mondta búcsúzóul. Többet nem hallottam. Különböző irányokba távoztak, én pedig elindultam, hogy megtegyem a saját előkészületeimet.

– Miféle előkészületeket?

– Egy kis hideg marhahús és egy pohár sör – felelte, és meghúzta a csengőt. – Olyan elfoglalt voltam, hogy enni sem jutott időm, ma este pedig várhatóan még több dolgom lesz. Egyébként, doktor úr, szükségem lesz a közreműködésére.

– Örömmel segítek.

– Az sem zavarja, ha törvényt kell szegnie?

– Egyáltalán nem.

– És ha emiatt le is tartóztathatják?

– Jó ügyért ezt is vállalom!

– Ó, az ügy igazán kiváló!

– Akkor számíthat rám.

– Tudtam, hogy megbízhatok önben.

– De mit kíván tőlem?

– Amint Mrs. Turner behozza az ételt, mindent elmagyarázok. Nos – folytatta, és éhesen nekilátott a háziasszonyunk által felszolgált egyszerű fogásoknak –, evés közben kell megbeszélnünk, mert kevés az időnk. Már majdnem öt óra. Két óra múlva a helyszínen kell lennünk. Irene kisasszony, helyesebben immár Norton asszony hétkor tér vissza a kocsikázásból. Ott kell várnunk rá a Briony Lodge-nál.

– És azután?

– Ezt bízza rám. Már mindent elrendeztem. Egyetlen dologhoz azonban ragaszkodom: bármi történjék is, ön nem avatkozhat közbe. Megértette?

– Maradjak pártatlan szemlélő?

– Az égvilágon semmit sem tehet. Valószínűleg lesz egy kis kellemetlenség. Ne keveredjen bele. A vége az lesz, hogy engem bevisznek a házba. Négy-öt perccel később kinyílik a nappali ablaka. Önnek közvetlenül a nyitott ablak mellé kell állnia.

– Értem.

– Figyeljen engem, látni fog az ablakon át.

– Rendben.

– Amikor így felemelem a kezem, hajítsa be a szobába azt, amit majd adok, és ugyanabban a pillanatban kiáltson tüzet! Pontosan érti?

– Tökéletesen.

– Egyáltalán nem veszedelmes szerkezet – mondta, és hosszú, szivar alakú tárgyat húzott elő a zsebéből. – Közönséges füstpatron, amilyet a vízvezeték-szerelők is használnak tömítésvizsgálathoz. Mindkét végén gyújtószerkezettel látták el, így magától működésbe lép. Önnek csak ennyi a feladata. Amint tüzet kiált, bizonyára sokan csatlakoznak majd önhöz. Ezután nyugodtan elsétálhat az utca végéig; tíz perc múlva követem. Remélem, mindent világosan elmondtam.

– Nem avatkozom közbe, az ablakhoz állok, figyelem önt, a jelére bedobom ezt a tárgyat, tüzet kiáltok, majd az utcasarkon várom.

– Pontosan.

– Akkor teljes mértékben számíthat rám.

– Nagyszerű! Azt hiszem, lassan ideje felkészülnöm az újabb szerepemre.

Eltűnt a hálószobájában, és néhány perc múlva barátságos, kissé együgyű protestáns lelkészként tért vissza. Széles karimájú fekete kalapja, buggyos nadrágja, fehér nyakkendője, együttérző mosolya és egész megjelenésének jóindulatú kíváncsisága olyan tökéletes alakítást eredményezett, amellyel talán csak a híres színész, John Hare vehette volna fel a versenyt. Holmes azonban nem egyszerűen ruhát váltott. Arcjátéka, modora, sőt mintha egész személyisége is megváltozott volna minden új szerepével. Amikor a bűnügyek szakértőjévé vált, a színpad egy kitűnő színészt, a tudomány pedig egy ragyogó elmét veszített.

Negyed hétkor indultunk el a Baker Streetről, és hét óra előtt tíz perccel már a Serpentine Avenue-n voltunk. Alkonyodott, éppen gyújtogatták az utcai lámpákat, miközben a Briony Lodge előtt sétálgattunk, és vártuk a ház lakójának érkezését. Az épület pontosan olyan volt, amilyennek Holmes tömör leírása alapján elképzeltem, de a környék sokkal kevésbé tűnt elhagyatottnak, mint vártam. Éppen ellenkezőleg: egy csendes városrész kis utcájához képest meglepően élénk volt az élet. Az egyik sarkon kopott ruhájú férfiak csoportja dohányzott és nevetgélt. Ott volt egy késélező a köszörűjével, a királyi gárda két katonája, akik egy dajkával flörtöltek, meg néhány jól öltözött fiatalember, akik szivarral a szájukban lézengtek fel-alá.

– Látja – jegyezte meg Holmes, miközben a ház előtt járkáltunk –, ez a házasság tulajdonképpen leegyszerűsíti a helyzetet. A fénykép most már kétélű fegyver. Valószínűleg az asszony éppúgy nem szeretné, hogy Godfrey Norton meglássa, mint ahogy ügyfelünk sem akarja, hogy a menyasszonya kezébe kerüljön. A kérdés tehát az, hol keressük a fényképet.

– Valóban, hol?

– Aligha hordja magánál. Szabvány képkeret méret, túlságosan nagy ahhoz, hogy kényelmesen elrejthesse a ruhájában. Azt is tudja, hogy a király képes embereket küldeni utána, akik megállítják és átkutatják. Már kétszer meg is próbálkoztak vele. Nyugodtan feltételezhetjük, hogy nem hordja magával.

– Akkor hol tartja?

– A bankárjánál vagy az ügyvédjénél. Ez a két lehetőség kínálkozik. Mégis úgy gondolom, egyik sem. A nők általában szeretik maguk őrizni a titkaikat és elrejteni az értékeiket mindenki elől. Miért adná át bárki másnak? Saját magában megbízhat, de azt nem tudhatja, miféle közvetett vagy politikai nyomás nehezedhet egy üzletemberre. Ráadásul ne feledje, hogy néhány napon belül fel akarja használni a fényképet. Olyan helyen kell lennie, ahol bármikor kézbe veheti. Biztosan a saját házában tartja.

– De már kétszer betörtek hozzá!

– Ugyan! Nem tudták, hogyan keressék.

– És ön hogyan fogja keresni?

– Sehogy.

– Akkor mit tesz?

– Elérem, hogy ő maga mutassa meg.

– De hát nem lesz hajlandó rá!

– Nem lesz más választása. Hallom azonban a kerekek zörgését. Megérkezett a hintója. Most pedig pontosan kövesse az utasításaimat!

Ahogy ezt kimondta, egy kanyar mögül előbukkant egy hintó két oldallámpájának fénye. Csinos kis nyitott hintó gördült a Briony Lodge kapuja elé. Alighogy megállt, az egyik sarkon lézengő férfi odarohant, hogy néhány rézpénz reményében kinyissa az ajtaját. Egy másik naplopó azonban, akinek ugyanez jutott eszébe, félrelökte. Heves veszekedés tört ki, amelybe a két gárdista az egyik férfi, a köszörűs pedig a másik oldalán avatkozott be. Elcsattant egy ütés, és a hintóból éppen kiszálló hölgy máris egy kipirult arcú, lökdösődő társaság közepén találta magát. A férfiak vadul püfölték egymást ököllel és bottal. Holmes a tömegbe vetette magát, hogy megvédje a hölgyet, ám abban a pillanatban, amikor odaért hozzá, felkiáltott, és a földre zuhant. Arcán patakokban folyt a vér. Amint elesett, a gárdisták az egyik, a naplopók a másik irányba menekültek. Ekkor néhány jobban öltözött ember, akik addig csak szemlélték a dulakodást, odasietett, hogy segítsen a hölgynek és ellássa a sebesültet. Irene Adler, akit továbbra is így fogok nevezni, már felsietett a lépcsőn, de a bejáratnál megállt. Pompás alakja élesen kirajzolódott a kivilágított előcsarnok hátterében, amint visszanézett az utcára.

– Szegény úr súlyosan megsérült? – kérdezte.

– Meghalt! – kiáltották többen.

– Nem, nem, még él! – kiáltotta valaki más. – De mire kórházba ér, végleg elvérzik!

– Bátor ember – mondta egy asszony. – Ha nem lép közbe, azok a gazfickók elvették volna a hölgy pénztárcáját és óráját. Egy bandához tartoztak, méghozzá a legrosszabb fajtából. Ó, most már lélegzik!

– Nem hagyhatjuk itt az utcán! Bevihetjük, asszonyom?

– Természetesen. Hozzák be a nappaliba! Van ott egy kényelmes kanapé. Erre tessék!

Lassan, komor ünnepélyességgel bevitték Holmest a Briony Lodge-ba, és lefektették a fő helyiségben, én pedig továbbra is az ablak mellett állva figyeltem az eseményeket. A lámpákat már meggyújtották, a függönyöket azonban még nem húzták össze, így jól láttam a kanapén fekvő barátomat. Nem tudom, őt gyötörte-e lelkiismeret-furdalás a színjáték miatt, engem viszont még soha életemben nem töltött el akkora szégyen, mint amikor megláttam azt a gyönyörű teremtést, aki ellen összeesküdtünk, és tanúja voltam annak a kedvességnek és figyelmességnek, amellyel a sebesültet ápolta. Mégis a legsúlyosabb árulás lett volna Holmesszal szemben, ha most meghátrálok, és nem teljesítem a rám bízott feladatot. Összeszedtem hát magam, és elővettem kabátom alól a füstpatront. Végül is – gondoltam – nem ártunk ennek az asszonynak, csupán megakadályozzuk, hogy ő ártson valaki másnak.

Holmes felült a kanapén, és úgy integetett, mintha levegőre volna szüksége. Egy szobalány odasietett, és szélesre tárta az ablakot. Ugyanebben a pillanatban Holmes felemelte a kezét. A jelre bedobtam a füstpatront a szobába, és elkiáltottam magam: „Tűz van!” Még ki sem mondtam, amikor az egész bámészkodó tömeg – elegáns urak, istállólegények, szolgálólányok – egyszerre kezdte kiabálni: „Tűz! Tűz!” Sűrű füstfelhők gomolyogtak a szobában, és áramlottak ki a nyitott ablakon. Futkosó alakokat pillantottam meg, majd egy pillanattal később meghallottam Holmes hangját, amint megnyugtatja a többieket, hogy téves volt a riadó. Átfurakodtam a kiabáló tömegen, és elsiettem az utcasarokra. Tíz perc múlva nagy megkönnyebbülésemre barátom belém karolt, és végre magunk mögött hagyhattuk a felfordulás színhelyét. Néhány percig gyorsan, szótlanul haladtunk, míg be nem fordultunk az Edgware Road felé vezető egyik csendes mellékutcába.

– Remekül csinálta, doktor úr – jegyezte meg. – Ennél jobban nem is sikerülhetett volna. Minden rendben.

– Megvan a fénykép?

– Tudom, hol van.

– És hogyan derítette ki?

– Az asszony megmutatta, ahogy előre megmondtam.

– Még mindig nem értem.

– No, nem akarok titkolózni – mondta nevetve. – Az egész pofonegyszerű. Nyilván ön is rájött, hogy az utcán mindenki a cinkosom volt. Valamennyiüket én fogadtam fel erre az estére.

– Sejtettem.

– Amikor kitört a verekedés, egy kis nedves, vörös festéket rejtettem a tenyeremben. Előrerohantam, elestem, az arcomhoz kaptam, és máris szánalmas látványt nyújtottam. Régi fogás.

– Ezt is gondoltam.

– Aztán bevittek a házba. A hölgy természetesen nem tehetett mást, mint hogy befogadjon. Egyenesen a nappalijába vittek, pontosan oda, ahová számítottam. Már korábban sejtettem, hogy a fényképet vagy ott, vagy a hálószobájában tartja. Elhatároztam, hogy kiderítem, melyikben. Lefektettek a kanapéra, én levegőt kértem, így kénytelenek voltak kinyitni az ablakot, ön pedig végrehajthatta a feladatát.

– És ez hogyan segített?

– Ez volt az egész terv kulcsa. Ha egy asszony azt hiszi, ég a háza, ösztönösen ahhoz a tárgyhoz rohan, amely a legértékesebb számára. Ellenállhatatlan késztetés, amelyet már többször is kihasználtam. A darlingtoni helyettesítési botrány és az Arnsworth-kastély ügye során is hasznomra vált. A férjes asszony a gyermekét kapja fel, a hajadon az ékszeres dobozát. Világos volt számomra, hogy jelenlegi hölgyünknek semmi sem lehet értékesebb a házában, mint az a tárgy, amelyet keresünk. Ahhoz fog tehát rohanni, hogy biztonságba helyezze. A tűzriadó pompásan sikerült. A füst és a kiabálás még a legkeményebb idegzetű embert is megrendítette volna. Az asszony pontosan úgy reagált, ahogy reméltem. A fénykép egy mélyedésben van, a jobb oldali csengőhúzó fölött, egy eltolható falpanel mögött. Az asszony egy pillanat alatt ott termett, és amikor félig kihúzta, még meg is pillantottam. Amint elkiáltottam, hogy téves volt a riadó, visszatette, a füstpatronra pillantott, majd kirohant a szobából. Azóta nem láttam. Felálltam, elnézést kértem, és távoztam. Egy pillanatig fontolgattam, hogy azonnal magamhoz veszem a fényképet, de közben megjelent a kocsis, és olyan gyanakvóan figyelt, hogy jobbnak láttam várni. Egy elhamarkodott mozdulat mindent tönkretehet.

– És most? – kérdeztem.

– Gyakorlatilag végeztünk. Holnap a királlyal együtt felkeresem a hölgyet, és önnel is, ha van kedve velünk tartani. Bevezetnek majd bennünket a nappaliba, hogy megvárjuk a ház úrnőjét, de könnyen lehet, hogy mire megérkezik, sem bennünket, sem a fényképet nem találja ott. Őfelségének bizonyára külön örömet okozna, ha saját kezével szerezhetné vissza.

– Mikorra tervezi a látogatást?

– Reggel nyolcra. Az asszony akkor még nem lesz fenn, és szabadon dolgozhatunk. Egyébként is gyorsan kell cselekednünk, hiszen ez a házasság gyökeresen megváltoztathatja az életét és a szokásait. Haladéktalanul táviratoznom kell a királynak.

Eközben megérkeztünk a Baker Streetre, és megálltunk a kapu előtt. Holmes éppen a zsebében kereste a kulcsát, amikor egy arra járó megszólalt:

– Jó éjszakát, Sherlock Holmes úr!

Többen is jártak akkor a járdán, de a köszönés mintha egy vékony, hosszú kabátot viselő fiatalembertől származott volna, aki sietve elhaladt mellettünk.

– Ezt a hangot már hallottam valahol – mondta Holmes, és az elhomályosuló utcára meredt. – Ki az ördög lehetett?

III.

Aznap éjjel a Baker Streeten aludtam. Másnap reggel éppen pirítóst ettünk és kávéztunk, amikor a cseh király berontott a szobába.

– Hát valóban megszerezte? – kiáltotta. Két vállánál ragadta meg Sherlock Holmest, és izgatottan a szemébe nézett.

– Még nem.

– De van remény?

– Van.

– Akkor induljunk! Már alig bírok magammal!

– Kocsit kell szereznünk.

– Nem szükséges. A hintóm odalent vár.

– Annál egyszerűbb a dolgunk. – Lementünk, és ismét útnak indultunk a Briony Lodge felé.

– Irene Adler férjhez ment – jegyezte meg Holmes.

– Férjhez? Mikor?

– Tegnap.

– De kihez?

– Egy Norton nevű angol ügyvédhez.

– De hát nem szeretheti azt az embert!

– Éppen abban reménykedem, hogy szereti.

– Ugyan miért?

– Mert akkor felségednek többé nem kell tartania a kellemetlenségektől. Ha a hölgy szereti a férjét, akkor felségedet már nem szereti. Ha pedig felségedet nem szereti, semmi oka meghiúsítani felséged házasságát.

– Ez igaz. És mégis…! Ó, bárcsak az én rangomból származna! Micsoda királyné lett volna belőle! – A király ezután komor hallgatásba merült, amelyet egészen addig nem tört meg, amíg meg nem érkeztünk a Serpentine Avenue-ra.

A Briony Lodge kapuja nyitva állt. A lépcső tetején idősebb asszony várakozott, és gúnyos pillantással figyelt minket, amint kiszálltunk a hintóból.

– Ha nem tévedek, Sherlock Holmes úrhoz van szerencsém? – kérdezte.

– Én vagyok – felelte barátom, és kérdőn, némileg meghökkenve nézett rá.

– Gondoltam. Az úrnőm mondta, hogy valószínűleg felkeresi. Ma reggel a férjével együtt elutazott a Charing Cross pályaudvarról induló öt óra tizenötös vonattal, a kontinensre.

– Micsoda?! – Sherlock Holmes hátratántorodott. Arcát elsápasztotta a csalódás és a meglepetés. – Azt akarja mondani, hogy elhagyta Angliát?

– És soha többé nem tér vissza.

– És az iratok? – kérdezte a király rekedten. – Akkor mindennek vége!

– Majd meglátjuk. – Holmes elsietett a szolgáló mellett, és berohant a nappaliba. A király és én követtük. A bútorok összevissza álltak, a polcokat kiürítették, a fiókokat kihúzták, mintha az asszony indulás előtt sietve mindent felforgatott volna. Holmes a csengőhúzóhoz rohant, félrehúzta a kis tolópanelt, benyúlt a falmélyedésbe, és előhúzott egy fényképet meg egy levelet. A képen Irene Adler látszott estélyi ruhában. A levél borítékjára ezt írták: „Sherlock Holmes úr részére. Érkezéséig megőrzendő.” Barátom feltépte, és mindhárman együtt olvastuk el az előző éjfélkor keltezett levelet:

„Kedves Sherlock Holmes úr! Igazán nagyszerűen csinálta. Teljesen rászedett. A tűzriadóig a legcsekélyebb gyanú sem merült fel bennem. Amikor azonban rájöttem, milyen könnyelműen elárultam magam, gondolkodni kezdtem. Hónapokkal ezelőtt figyelmeztettek önre. Azt mondták, ha a király megbíz valakit, az biztosan ön lesz. Még a címét is megadták. Ön ennek ellenére elérte, hogy pontosan azt áruljam el, amit tudni akart. De még amikor már gyanakodni kezdtem is, nehezemre esett rosszat feltételeznem egy ilyen kedves, jóságos öreg lelkészről. Tudja azonban, magam is tanult színésznő vagyok. A férfiruha egyáltalán nem idegen számomra. Gyakran élek a szabadsággal, amelyet biztosít. Elküldtem Johnt, a kocsisomat, hogy figyelje önt, magam pedig felsiettem az emeletre, átöltöztem abba, amit tréfásan sétaruhámnak nevezek, és éppen akkor értem vissza, amikor ön távozott.
Követtem egészen a kapujáig, így bizonyossá vált számomra, hogy valóban felkeltettem a híres Sherlock Holmes úr érdeklődését. Ekkor kissé meggondolatlanul jó éjszakát kívántam önnek, majd elindultam a Temple-be, hogy találkozzam a férjemmel.
Mindketten úgy láttuk, hogy ilyen félelmetes ellenfél elől a menekülés a legbiztosabb megoldás. Így hát amikor holnap felkeres, üresen találja a fészket. Ami a fényképet illeti, ügyfele nyugodtan alhat. Egy nála különb férfit szeretek, aki viszontszeret. A király ezentúl azt tehet, amit akar: nem fogom akadályozni, jóllehet kegyetlenül bánt velem. A fényképet kizárólag saját biztonságom érdekében tartom meg, hogy mindig legyen mivel megvédenem magam, ha a király a jövőben bármit tervezne ellenem. Itt hagyok azonban egy másik fényképet, amelyre talán igényt tart. Maradok őszinte tisztelettel, kedves Sherlock Holmes úr,

híve:
IRENE NORTON, született ADLER”



– Micsoda nő! Ó, micsoda nő! – kiáltotta a cseh király, amikor mindhárman a levél végére értünk. – Hát nem megmondtam, milyen gyors és határozott észjárású? Nem lett volna belőle csodálatos királyné? Milyen kár, hogy nem velem egyenrangú!

– Amennyire megismerhettem a hölgyet, valóban egészen más szinten áll, mint felséged – mondta Holmes hűvösen. – Sajnálom, hogy nem sikerült eredményesebben lezárnom felséged ügyét.

– Épp ellenkezőleg, kedves uram! – kiáltotta a király. – Ennél jobban nem is alakulhatott volna! Tudom, hogy ő mindig megtartja a szavát. A fénykép most olyan biztonságban van, mintha tűzbe vetettük volna.

– Örömmel hallom, hogy felséged így látja.

– Mérhetetlenül hálás vagyok önnek. Mondja, mivel jutalmazhatnám meg? Talán ezzel a gyűrűvel… – Lehúzott az ujjáról egy kígyó alakú, smaragddal díszített gyűrűt, és kinyújtott tenyerén Holmes felé tartotta.

– Van felségednél valami, amit ennél is sokkal többre becsülnék – mondta Holmes.

– Csak nevezze meg!

– Ezt a fényképet!

A király elképedve meredt rá.

– Irene fényképét?! – kiáltotta. – Természetesen, ha ezt szeretné.

– Köszönöm, felség. Akkor nincs több tennivalónk. Engedje meg, hogy jó reggelt kívánjak. – Meghajolt, majd ügyet sem vetve a király feléje nyújtott kezére, velem együtt elindult hazafelé.





Így történt, hogy Csehország királyságát kis híján hatalmas botrány rázta meg, Sherlock Holmes legkörültekintőbb terveit pedig meghiúsította egy asszony leleményessége. Barátom korábban előszeretettel tréfálkozott a nők értelmi képességein, de azóta nemigen hallottam tőle ilyesmit. És ha Irene Adlerről beszél, vagy a fényképét említi, mindig ugyanazzal a megtisztelő megnevezéssel illeti: ő a nő.











1 James Boswell (1740–1795) skót író, aki elsősorban Samuel Johnson angol író és lexikográfus barátjaként, valamint életrajzírójaként vált híressé. Leghíresebb műve az 1791-ben megjelent The Life of Samuel Johnson, az angol életrajzi irodalom egyik klasszikusa. [A magyar fordító megjegyzése]  ↩







II. Kaland

A VÖRÖS HAJÚAK SZÖVETSÉGE


Tavaly ősszel egy napon felkerestem barátomat, Sherlock Holmest, és egy igen testes, pirospozsgás arcú, lángvörös hajú idősebb úrral találtam mély beszélgetésbe merülve. Elnézést kértem a zavarásért, és már éppen távozni készültem, amikor Holmes hirtelen berántott a szobába, és becsukta mögöttem az ajtót.

– Jobbkor nem is jöhetett volna, kedves Watsonom – mondta szívélyesen.

– Attól tartottam, hogy elfoglalt.

– Az is vagyok. Nagyon is.

– Akkor megvárom a szomszéd szobában.

– Szó sem lehet róla. Wilson úr, a doktor úr már sok sikeres ügyemben volt társam és segítőm, és bizonyos vagyok benne, hogy az ön esetében is felbecsülhetetlen segítségemre lesz.

A testes úr kissé felemelkedett a székéről, és biccentve üdvözölt. Apró, hájtól körülpárnázott szemével közben fürkésző pillantást vetett rám.

– Foglaljon helyet a kanapén – mondta Holmes, majd visszaereszkedett a karosszékébe, és egymáshoz illesztette ujjai hegyét, ahogy akkor szokta, amikor valamit alaposan mérlegelt. – Tudom, kedves Watsonom, hogy ön éppúgy kedveli a különös, szokatlan dolgokat, amelyek kívül esnek a mindennapi élet megszokott keretein, mint én. Mi sem bizonyítja ezt jobban, mint az a lelkesedés, amellyel megörökítette oly sok apró kalandomat, sőt – ha megengedi, hogy ezt mondjam – itt-ott még ki is színezte őket.

– Az eseteit valóban rendkívül érdekesnek találtam – jegyeztem meg.

– Bizonyára emlékszik rá, hogy a minap, közvetlenül azelőtt, hogy Miss Mary Sutherland igen egyszerű ügyével kezdtünk foglalkozni, azt mondtam: ha különös fordulatokra és rendkívüli egybeesésekre vágyunk, magához az élethez kell fordulnunk, mert az mindig merészebb bárminél, amit a képzelet szülhet.

– Én pedig vettem magamnak a bátorságot, hogy kételkedjem ebben.

– Így igaz, doktor úr. De előbb-utóbb kénytelen lesz igazat adni nekem, mert addig sorakoztatom ön elé a tényeket, amíg az érvek súlya alatt be nem adja a derekát. Nos, Jabez Wilson úr volt olyan kedves, hogy ma délelőtt felkeresett, és belekezdett egy történetbe, amely alighanem az egyik legkülönösebb, amit jó ideje hallottam. Hallotta már tőlem, hogy a legfurcsább és legegyedibb esetek gyakran nem a nagy, hanem az apróbb bűntényekhez kapcsolódnak, sőt olykor még az is kétséges, hogy történt-e egyáltalán bűncselekmény. Az eddig hallottak alapján még nem tudom eldönteni, hogy a mostani esetben történt-e ilyesmi, de az események menete kétségkívül az egyik legkülönösebb, amellyel valaha találkoztam. Megkérhetném, Wilson úr, hogy kezdje elölről a történetét? Nem csupán azért kérem, mert barátom, dr. Watson nem hallotta az elejét, hanem azért is, mert az eset annyira szokatlan, hogy szeretném minden lehetséges részletét öntől megtudni. Rendszerint elég, ha nagy vonalakban megismerem egy ügy körülményeit: az emlékezetemben felidéződő több ezer hasonló eset aztán eligazít. Most azonban kénytelen vagyok elismerni, hogy a tényállás, legjobb tudomásom szerint, példa nélküli.

Testes ügyfelünk némi büszkeséggel kidüllesztette a mellét, majd előhúzott felöltője belső zsebéből egy piszkos, gyűrött újságot. Előrehajtotta a fejét, térdén kisimította a lapot, és kutatni kezdett a hirdetések között. Én eközben alaposan szemügyre vettem, és társam példáját követve megpróbáltam kiolvasni öltözékéből és külsejéből mindazt, amit elárulhatott magáról.

A vizsgálódásom azonban nem sok eredménnyel járt. Látogatónk minden porcikájában átlagos brit kereskedőnek látszott: kövér volt, fontoskodó és nehézkes mozgású. Kissé bő, szürke, aprókockás nadrágot viselt, nem éppen tiszta, elöl kigombolt fekete zakóval és fakó, barna mellénnyel. Mellényén nehéz, sárgaréz színű óralánc húzódott, amelyről egy négyszögletes, áttört fémdísz csüngött. Mellette egy széken kopott cilinder és kifakult barna felöltő hevert, utóbbinak gyűrött bársonygallérja volt. Akárhogy néztem, semmi különöset nem találtam rajta, leszámítva lángolóan vörös haját és arcának rendkívül bosszús, elégedetlen kifejezését.

Sherlock Holmes éles szeme észrevette, mivel foglalatoskodom. Kérdő pillantásaim láttán mosolyogva megrázta a fejét. – Azon a nyilvánvaló tényen kívül, hogy ez az úr valamikor kétkezi munkát végzett, tubákol, szabadkőműves, járt Kínában, és az utóbbi időben meglehetősen sokat írt, semmi egyebet nem tudok kikövetkeztetni.


Jabez Wilson meglepetésében felkapta a fejét. Mutatóujja továbbra is az újságon nyugodott, de tekintete már Holmesra szegeződött.

– Az ég szerelmére, honnan tudja mindezt, Holmes úr? – kérdezte. – Honnan tudja például, hogy kétkezi munkát végeztem? Pedig színigaz: hajóácsként kezdtem.

– A kezéből, kedves uram. A jobb keze szemmel láthatóan nagyobb a balnál. A munkában azt használta többet, ezért az izmai is fejlettebbek.

– No jó, de mi van a tubákkal és a szabadkőművességgel?

– Nem akarom lebecsülni intelligenciáját azzal, hogy elmagyarázom, miből jöttem rá, különösen mivel rendjének szigorú szabályaival némileg szembemenve körzőt és derékszöget ábrázoló jelvényt visel a mellén.

– Ja, persze! Erről megfeledkeztem. De honnan tudja, hogy sokat írtam?

– Mi másra utalhatna a jobb kabátujjának jó arasznyi kifényesedett része és a bal könyöke közelében látható sima folt, ahol írás közben az asztalra támaszkodik?

– Rendben, de Kína?

– A jobb csuklója fölé tetovált hal csak Kínában készülhetett. Kissé elmélyedtem a tetoválások tanulmányozásában, sőt írtam is néhány cikket a témáról. A halpikkelyek halvány rózsaszínű árnyalása kifejezetten kínai sajátosság. Ha ehhez hozzávesszük az óraláncán függő kínai pénzérmét, a következtetés már igazán egyszerű.

Jabez Wilson harsányan felnevetett. – Hát ilyet még nem pipáltam! – mondta. – Először azt hittem, valami nagy furfang van a dologban, de most már látom, hogy semmi különös.


– Kezdem azt hinni, Watson – mondta Holmes –, hogy hibát követek el, amikor elmagyarázom a módszeremet. Omne ignotum pro magnifico, ugyebár. Ha ilyen őszinte vagyok, szerény hírnevemnek, már amennyire van ilyenem, hamarosan befellegzik. Megtalálta a hirdetést, Wilson úr?

– Igen, itt van – felelte, és vastag, vörös ujjával a hasáb közepére bökött. – Tessék, ez az. Ezzel kezdődött az egész. Olvassa csak el maga is, uram!

Átvettem tőle az újságot, és a következőket olvastam:


„A VÖRÖS HAJÚAK SZÖVETSÉGÉNEK! A néhai Ezekiah Hopkins, az Amerikai Egyesült Államok Pennsylvania állambeli Lebanon városának egykori lakosa végrendeletében hagyott vagyonából ismét megüresedett egy állás. A Szövetség megfelelő tagja heti 4 font fizetésre jogosult, mindössze jelképes munkavégzés ellenében. Jelentkezhet minden huszonegyedik életévét betöltött, testileg és szellemileg egészséges, vörös hajú férfi. Személyes jelentkezés hétfőn tizenegy órakor Duncan Rossnál, a Szövetség irodájában. Cím: Fleet Street, Pope’s Court 7.”



– Hát ez meg mi az ördögöt jelent? – kiáltottam fel, miután másodszor is elolvastam a különös hirdetést.

Holmes kuncogott, és jókedvében fészkelődni kezdett a székén, ahogy gyakran tette. – Kissé szokatlan, nem igaz? Most pedig, Wilson úr, kezdje az elején, és meséljen el mindent magáról, az otthoni körülményeiről és arról, hogyan változtatta meg az életét ez a hirdetés. Ön pedig, doktor úr, először jegyezze fel az újság címét és dátumát.


– A Morning Chronicle 1890. április 27-i száma. Éppen két hónappal ezelőtti.

– Nagyszerű. Hallgatjuk, Wilson úr!

– Nos, ahogy már mondtam, Sherlock Holmes úr – kezdte Jabez Wilson, miközben megtörölte a homlokát –, van nekem egy kis zálogházam a Coburg téren, a City közelében. Nem valami nagy üzlet, és az utóbbi években épp csak meg tudtam élni belőle. Régebben két segédet is tartottam, most már csak egyet. Még őt is nehezen tudnám megfizetni, ha nem vállalná a munkát fél bérért, hogy közben kitanulhassa a szakmát.

